CELEX: 32018R0208
Language: hr
Date: 2018-02-12 00:00:00
Title: Uredba Komisije (EU) 2018/208 оd 12. veljače 2018. o izmjeni Uredbe (EU) br. 389/2013 o uspostavi Registra Unije (Tekst značajan za EGP. )

13.2.2018   
            
            
               HR
            
            
               Službeni list Europske unije
            
            
               L 39/3
            
         UREDBA KOMISIJE (EU) 2018/208
   оd 12. veljače 2018.
   o izmjeni Uredbe (EU) br. 389/2013 o uspostavi Registra Unije
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezine članke 12. i 19.,
   budući da:
   
               (1)
            
            
               Sustavom registara osigurava se točan obračun transakcija u okviru sustava EU-a za trgovanje emisijama (EU ETS) uspostavljenog Direktivom 2003/87/EZ, Kyotskim protokolom i Odlukom br. 406/2009/EZ Europskog parlamenta i Vijeća (2). Registri su standardizirane i zaštićene elektroničke baze podataka koje sadržavaju zajedničke podatkovne elemente za praćenje izdavanja, držanja, prijenosa i poništenja odgovarajućih jedinica, za osiguravanje pristupa javnosti i prema potrebi njihove povjerljivosti te za osiguravanje da su svi prijenosi u skladu s obvezama.
            
         
               (2)
            
            
               Zrakoplovni se operateri i drugi operateri u sustavu EU-a za trgovanje emisijama, kad god i koliko god dugo je potrebno da bi se zaštitio okolišni integritet tog sustava, ne smiju koristiti emisijskim jedinicama koje je izdala država članica koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji (UEU). Komisija bi u skladu s člankom 12. stavkom 3. Direktive 2003/87/EZ i s obzirom na pregovore u skladu s člankom 50. UEU-a trebala redovito procjenjivati je li zabrana korištenja emisijskim jedinicama i dalje potrebna, posebice u situacijama u kojima se pravo Unije još nije prestalo primjenjivati u toj državi članici ili u kojima je dovoljno osigurano da se predavanje emisijskih jedinica odvija na način koji se može zakonski zajamčiti prije prestanka primjene Ugovorâ.
            
         
               (3)
            
            
               Ova bi Uredba trebala hitno stupiti na snagu i primjenjivati se od 1. siječnja 2018. kako bi se te godine emisijske jedinice mogle dodjeljivati besplatno, primati u zamjenu za međunarodne jedinice ili prodavati na dražbi. Odredbama Uredbe ne dovodi se u pitanje nikakav budući sporazum s takvom državom članicom.
            
         
               (4)
            
            
               Trebalo bi uspostaviti odgovarajuće tehničke mjere kako bi ova Uredba bila djelotvorna u vrijeme primjene.
            
         
               (5)
            
            
               Mjere predviđene ovom Uredbom u skladu su s mišljenjem Odbora za klimatske promjene,
            
         DONIJELA JE OVU UREDBU:
   Članak 1.
   Uredba Komisije (EU) br. 389/2013 (3) mijenja se kako slijedi:
   
               1.
            
            
               U članku 41. umeće se sljedeći stavak 4.:
               „4.   Emisijskim jedinicama kreiranima od 1. siječnja 2018. u skladu s nacionalnom tablicom dodjele emisijskih jedinica ili tablicom prava na korištenje međunarodnih jedinica države članice koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji odnosno emisijskim jedinicama koje će dražbovna platforma koju je takva država članica imenovala staviti na dražbu pridaje se oznaka države te ih se razlikuje prema godini kreiranja. Emisijskim jedinicama kreiranima za 2018. ne pridaje se oznaka države ako se pravo Unije još nije prestalo primjenjivati u toj državi članici do 30. travnja 2019. ili ako je dovoljno osigurano da se emisijske jedinice moraju predati najkasnije 15. ožujka 2019. na način koji se može zakonski zajamčiti prije nego što se Ugovori prestanu primjenjivati u toj državi članici. Predmetna država članica dužna je države članice i Komisiju nakon 15. ožujka 2019. odmah obavijestiti o usklađenosti s obvezama.”
            
         
               2.
            
            
               U članku 67. umeće se sljedeći stavak 4.:
               „4.   Emisijske jedinice koje imaju oznaku države u skladu s člankom 41. stavkom 4. ne mogu se predati.”
            
         
               3.
            
            
               U članku 99. umeću se sljedeći stavci 4. i 5.:
               „4.   Komisija može središnjem administratoru dati nalog da u EUTL-u privremeno suspendira prihvaćanje relevantnih procesa ETS-a od 1. siječnja 2018. dok se ne provedu mjere predviđene člankom 41. stavkom 4., člankom 67. stavkom 4. te točkom 4. podtočkom (c) i točkom 5. podtočkom (a) Priloga XIV.
               5.   Komisija može, među ostalim na zahtjev države članice koja je obavijestila Europsko vijeće o svojoj namjeri povlačenja iz Unije u skladu s člankom 50. UEU-a, središnjem administratoru dati nalog da privremeno u EUTL-u suspendira prihvaćanje relevantnih procesa za tu državu članicu koji se odnose na besplatnu dodjelu emisijskih jedinica, prodaju emisijskih jedinica na dražbi i njihovu zamjenu za međunarodne jedinice.”
            
         
               4.
            
            
               U Prilogu XIV. točka 4. podtočka (c) zamjenjuje se sljedećim:
               
                           „(c)
                        
                        
                           količinu emisijskih ili Kyotskih jedinica uključenih u transakciju, uključujući oznaku države, ali bez jedinstvene identifikacijske oznake emisijskih jedinica i jedinstvene brojčane vrijednosti serijskog broja Kyotskih jedinica;”.
                        
                     
         
               5.
            
            
               U Prilogu XIV. točka 5. podtočka (a) zamjenjuje se sljedećim:
               
                           „(a)
                        
                        
                           trenutačno stanje emisijskih jedinica i Kyotskih jedinica, uključujući oznaku države, ali bez jedinstvene identifikacijske oznake emisijskih jedinica i jedinstvene brojčane vrijednosti serijskog broja Kyotskih jedinica;”.
                        
                     
         Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. veljače 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 275, 25.10.2003., str. 32.
   
   
      (2)  Odluka br. 406/2009/EZ Europskog parlamenta i Vijeća od 23. travnja 2009. o naporima koje poduzimaju države članice radi smanjenja emisija stakleničkih plinova s ciljem ostvarenja ciljeva Zajednice vezanih za smanjenje emisija stakleničkih plinova do 2020. godine (SL L 140, 5.6.2009., str. 136.).
   
      (3)  Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).